b'\n_START_ARTICLE_\nPeter Mohr Dam\n_START_SECTION_\nPolitisk arbejde\n_START_PARAGRAPH_\nHan var kommunestyremedlem i Tv\xc3\xb8royrar kommuna fra 1925 til sin d\xc3\xb8d, heraf var han borgmester 1934\xe2\x80\x931957. I 1925 var han med til at etablere Fro\xc3\xb0biar S\xc3\xb3knar Javna\xc3\xb0arfelag, en arbejderforening for Su\xc3\xb0uroy. Han ledede foreningen indtil stiftelsen af det nationale, socialdemokratiske parti Javna\xc3\xb0arflokkurin i 1926, hvor Dam spillede en central rolle._NEWLINE_Ved lagtingsvalget 1928 blev Dam valgt ind til Lagtinget fra Su\xc3\xb0uroy og blev genvalgt frem til sin d\xc3\xb8d. Da partiformand Maurentius Vi\xc3\xb0stein forlod posten i 1936, blev Dam valgt til hans efterf\xc3\xb8lger. Dam var partiformand resten af livet. Han var ogs\xc3\xa5 indvalgt til Folketinget fra F\xc3\xa6r\xc3\xb8erne 1948\xe2\x80\x931957 og 1964\xe2\x80\x931967._NEWLINE_Den 9. januar 1959 blev Dam lagmand i Peter Mohr Dams f\xc3\xb8rste regering, en koalition best\xc3\xa5ende af Javna\xc3\xb0arflokkurin, Sambandsflokkurin og Sj\xc3\xa1lvst\xc3\xbdrisflokkurin. 4. januar 1963 m\xc3\xa5tte han g\xc3\xa5 af til fordel for H\xc3\xa1kun Djurhuus. Dams gamle regeringspartnere samlede sig p\xc3\xa5 ny i Peter Mohr Dams anden regering den 12. januar 1967. Den blev siddende, indtil Dam d\xc3\xb8de den 8. november 1968, og Kristian Djurhuus kunne danne en ny regering med de samme partier.'